钦定古今图书集成/明伦汇编/氏族典/第259卷 > 王志
## 钦定古今图书集成/明伦汇编/氏族典/第259卷 > 王志

按《梁书王志传》，“志字次道，琅邪临沂人。祖昙首，宋左
光禄大夫。父僧虔，齐司空。志尚宋孝武女安固公主，
拜驸马都尉，累迁太子舍人，除宣城内史，清谨有恩
惠。征拜黄门侍郎，出为宁朔将军、东阳太守。郡狱有
重囚十馀人，冬至日悉遣还家，过节皆返，惟一人失
期，狱司以为言，志曰：‘此自太守事，主者勿忧’。明旦果”
自诣狱，辞以妇孕，吏民益叹服之。齐永明中，领右卫
将军。义师至，城内害东昏，百僚署名，志取庭中树叶
挼服之，伪闷。高祖览笺无志，署心嘉之，弗以让也。天
监元年，以本官领前军将军，迁丹阳尹。三年，为散骑
常侍、中书令，领游击将军。志怀止足，因谢病。九年，迁
为散骑常侍，十二年卒。志善草隶，当时以为楷法。齐
游击将军徐希秀亦号能书，常谓志为“书圣。”志家世
居建康马蕃巷，父僧虔以来，门风多宽恕，志尤惇厚，
所历职不以罪咎劾人，门下客尝盗脱志车。卖之
志知而不问，待之如初。宾客游其门者，专覆其过而
称其善。兄弟子侄皆笃实谦和，时人号“马蕃诸王为
长者。”有五子，缉、休、𬤇、操、素并知名。